﻿ CONFERINŢA ANUALĂ A ASOCIAŢIEI ROMÂNE DE SOCIOLOGIE ŞI A ASOCIAŢIEI ROMÂNE DE PROMOVARE A ASISTENŢEI SOCIALE (CLUJ, 7–8 MAI, 2004) PREZENTARE GENERALĂ BOGDAN VOICU Conferinţa anuală a Asociaţiei Române de Sociologie şi a Asociaţiei Române de Promovare a Asistenţei Sociale s-a desfăşurat în perioada 7–8 mai, 2004 la Universitatea „Babeş-Bolyai”, Cluj-Napoca. Tema manifestării a fost România socială. Drumul schimbării şi al integrării europene. Au participat 262 de persoane, cu 213 comunicări. În cele ce urmează îmi propun să semnalez câteva aspecte de ordin general, prefaţând grupajul dedicat prezentării mai extinse a secţiunilor direct relaţionate cu tematica revistei. Ca de obicei, dincolo de sesiunile plenare şi lucrările celor şase secţiuni, conferinţa s-a constituit într-un spaţiu de înnoire/actualizare/acumulare de contacte, într-un loc în care discuţiile informale au permis schimbul de idei. Pe ansamblu, reprezentarea generală plasează Conferinţa într-un evident trend ascendent. Comparând conferinţele similare organizate de ASR la care am participat sau despre care am discutat cu alţi colegi, tendinţele pozitive urmează ordinea cronologică ale evenimentelor de la Bucureşti (1997 şi apoi 2000), Oradea (2003) şi acum Cluj (2004). Aspectul pozitiv cel mai vizibil este legat mai ales de afluenţa participanţilor, ca şi de faptul că aceştia au provenit, practic, din toate centrele cu preocupări în domeniul ştiinţelor sociale. A dispărut impresia concentrării şi limitării comunităţilor sociologilor şi asistenţilor sociali la două, trei locaţii geografice mari. Chiar dacă Bucureştiul şi Clujul au furnizat grosul numeric al participanţilor (în mod natural, dată fiind dimensiunea ambelor centre, ca şi calitatea de gazdă al unuia dintre ele), prezenţa tuturor celorlalte centre universitare a fost semnificativă şi salutată prin invitarea la alocuţiuni în sesiunile plenare. Lucrările au continuat să fie, în mod firesc, eterogene din punctul de vedere al calităţii, însă numărul lor mare constituie un semnal asupra potenţialului de creştere calitativă, cel puţin sub presiunea concurenţei, dar mai ales prin prisma publicului mai larg căruia i se adresează, posibilităţii mai ridicate de feed-back etc. Un aspect interesant a fost constituit de structura pe vârste a publicului. Cred că sociologii din generaţiile tinere au constituit cam jumătate dintre participanţi, semnal important pentru deschiderea pe care o manifestă comunitatea sociologilor CALITATEA VIEŢII, XV, nr. 3–4, p. 383–394, Bucureşti, 2004 384 VOICU, VONICA RĂDUŢIU, OANCEA-CUCU, CONSTANTINESCU 2 către extindere şi schimbare. Nu am observat însă, în plen, decât o singură intervenţie (mai degrabă accidentală), venită din această zonă. Aş remarca şi timpul relativ scurt alocat manifestării, ceea ce nu a oferit loc nici pentru dezbateri extinse în plen, nici pentru discutarea lucrărilor în secţiunile mai aglomerate. Deşi îmbucurătoare ca simbol, prezenţa primului ministru a contribuit, din păcate, şi ea la scurtarea drastică a unora dintre secţiuni. Probabil că focalizarea secţiunilor pe tematici mai înguste (la Cluj, secţiunile au constituit domenii largi de cercetare), ar putea, pe viitor, să stimuleze mai mult dezbaterea ştiinţifică (cu amendamentul creşterii numărului de săli de conferinţă necesare şi implicit al costurilor). Pe de altă parte, numărul mare de comunicări sugerează nevoia organizării mai frecvente sau pe perioade mai lungi a unor astfel de manifestări (trei zile în loc de una şi jumătate ar fi, probabil, o idee mai bună). Este adevărat însă că acest lucru este – şi el – stingherit de obstacole de natură financiară. Grupajul care urmează îşi propune să prezinte câteva dintre secţiunile conferinţei, imediat legate de tematica generală a revistei noastre, centrală, de altfel, în contextul întregii manifestări. SECŢIUNEA CONTRIBUŢIA SOCIOLOGIEI LA DEZVOLTAREA SOCIALĂ SIMONA VONICA RĂDUŢIU Secţiunea a fost moderată de prof. dr. Cătălin Zamfir şi prof. dr. Dumitru Sandu, Facultatea de Sociologie şi Asistenţă Socială, Universitatea din Bucureşti. Secretariatul secţiunii a fost asigurat de drd. Gyöngyi Pásztor, Universitatea „Babeş-Bolyai” din Cluj Napoca. Lucrările prezentate au constituit puncte de plecare pentru analiza şi dezbaterea ştiinţifică a diferitelor aspecte ale dezvoltării sociale în societatea românească actuală, confruntată cu tranziţia de la economie planificată la economie de piaţă, dar şi cu finalizarea negocierilor de aderare la Uniunea Europeană. Au fost abordate subiecte de maximă importanţă pentru cercetătorul social: protecţia socială, problemele sociale, migraţia circulatorie, capitalul social, dezvoltarea comunitară, sărăcia, corupţia, democraţia, piaţa muncii, aderarea la Uniunea Europeană. Au participat profesori, cercetători, doctori şi studenţi doctoranzi din centre universitare şi institute de cercetare din Bucureşti, Cluj, Petroşani, Iaşi, Oradea, Timişoara. Secţiunea s-a bucurat, în mod deosebit, de participarea lui Victor Mocanu, Preşedintelui Asociaţiei de Asistenţă Socială din Republica Moldova. Sărăcia subiectivă în contextul tranziţiei a fost prezentată de drd. Alexandra Duşa, Facultatea de Sociologie şi Asistenţă Socială, Universitatea din Bucureşti. Pornind de la definiţia sărăciei ca „stare social-culturală şi psihologică” (C. Zamfir), lucrarea a explorat conceptul de sărăcie subiectivă, prin analiza a trei indicatori: 3 CONFERINŢA ANUALĂ – CLUJ, 7–8 MAI, 2004 385 dacă subiectul se consideră sau nu sărac (pe o scală de la 1 la 10), dacă are venituri sub un prag pe care îl consideră minim/decent şi dacă consideră că veniturile nu îi ajung. Totodată, s-a luat în considerare relaţia dintre sărăcia auto-percepută şi ratele sărăciei înregistrate de CASPIS. Analizele comparative au reliefat faptul că nu există legătură între ratele sărăciei înregistrate de CASPIS şi cea înregistrată subiectiv pe scalele de la 1 la 10. Bazele de date utilizate în analiză au fost: Barometrele de Opinie Publică 1995–2003 (FSD), Diagnoza Calităţii Vieţii 1994–1997 (ICCV), Sondaj sărăcie 1993 (ICCV), date CASPIS şi Moving out of Poverty – Pilot (WBI). Principala critică adusă lucrării a fost comparabilitatea datelor obţinute prin autoaprecierea sărăciei de către subiecţi pe o scară de la 1 la 10. Dr. Petru Vîrgă a prezentat lucrarea Reţele de solidaritate, capital social şi satisfacţie în organizaţii. Analiză comparativă. Lucrarea a trecut în revistă un bogat suport teoretic utilizat pentru definirea capitalului social. Comentariile pe marginea lucrării s-au centrat în jurul caracteristicilor capitalului social românesc. Drd. Gyöngyi Pásztor, Universitatea „Babeş-Bolyai” din Cluj Napoca şi Universitatea din Budapesta a prezentat un studiu de caz extrem de interesant Locul anonim – sărăcire în zona intermediară a Clujului. Urmărind istoricul economic şi social al zonei selectate, prezentarea a pus în evidenţă dinamica urbană a unei zone relativ centrale din Cluj, precum şi probleme sociale specifice şi sărăcia cu care se confruntă. O contribuţie deosebită pentru exemplificarea prezentării şi-au adus fotografiile din cartierul respectiv. Principalele comentarii s-au referit la criteriile selecţiei ariei investigate şi relevanţa extinderii concluziilor asupra unor zone urbane similare din România. Dr. Şerban Olah a prezentat lucrarea Piaţa muncii – o abordare sociologică. Au fost trecute în revistă principalele caracteristici ale pieţei muncii româneşti şi s-a subliniat rolul pe care îl joacă îmbunătăţirea ocupării forţei de muncă pentru relansarea economică durabilă a României. Drd. Simona Vonica Răduţiu, cercetător ştiinţific, Institutul de Cercetare a Calităţii Vieţii, Academia Română, Bucureşti a prezentat Aderarea României la Uniunea Europeană: impactul asupra statului bunăstării românesc. Actuala extindere a Uniunii Europene cu zece noi state membre şi viitoarea integrare a Bulgariei şi României, în anul 2007, au sporit interesul comunităţii ştiinţifice pentru studiul progreselor înregistrate în domeniul politic, economic şi social, de-a lungul tranziţiei, în ţările din fostul bloc comunist. Lucrarea a analizat impactul la nivel social al negocierilor dintre România şi Uniunea Europeană, în condiţiile în care România şi-a asumat unilateral data de 1 ianuarie 2007 ca ipoteză de lucru pentru închiderea pregătirilor de aderare la Uniunea Europeană. Comentariile aduse lucrării au vizat, în special, armonizarea cerinţelor specifice de adoptare a aquis-ului comunitar cu interesul naţional al implementării reformei în domeniul asistenţei sociale. Prof. Dr. Vasile Miftode, Universitatea „Petre Andrei”, Iaşi, în cadrul lucrării Incultura şi biro-corupţia în tranziţia românească a accentuat efectele sociale ale 386 VOICU, VONICA RĂDUŢIU, OANCEA-CUCU, CONSTANTINESCU 4 unei serii de disfuncţionalităţi cu care societatea românească se confruntă, în trecerea spre o economie de piaţă. Plecând de la cazuri concrete de corupţie, autorul a surprins mecanismele de funcţionare, a atras atenţia asupra răspândirii lor pe scală naţională, asupra consecinţelor şi a subliniat importanţa găsirii unei soluţii pe termen lung. Discuţiile aferente au supus atenţiei direcţiile din reforma în domeniul administraţiei publice, nenumăratele semnale din rapoartele internaţionale privind corupţia în România. Totodată s-a încercat trasarea unor posibile soluţii pentru viitor: o mai mare atenţie acordată sistemului educaţional şi reformei din acest domeniu, selecţiei şi pregătirii funcţionarilor publici, reglementărilor privind statutul funcţionarilor publici. Reconfigurarea comunitară şi dezvoltare durabilă în România contemporană susţinută de Dr. Tudor Pitulac, Universitatea „Petre Andrei”, Iaşi, a subliniat efectul devastator al perioadei comuniste asupra organismului comunitar mutilat de fluxurile migraţionale dictate de industrializarea masivă şi urbanizarea accentuată. Întrebarea majoră ridicată în cadrul prezentării şi comentariilor care au urmat a fost în ce măsură reconfigurarea comunitară actuală reuşeşte să susţină eficient dezvoltarea durabilă. Un element important îl constituie implementarea diferitelor măsuri guvernamentale de politică socială adecvate, în acest sens. Lucrarea lui Andrei Negru şi Dr. Silviu G. Totelecan Obstacole în calea dezvoltării durabile a subliniat principalele obstacole „obiective” (vizibile) şi „subiective” (presupuse, previzibile) cu care se confruntă comunităţile rurale. Într-o listare sumară, acestea ar fi: slabele legături cu agenţii sociali din zonă, slaba infrastructură, regresul instituţional, funcţionarea mecanismelor de coagulare a interesului comunitar, slaba percepţie a iniţiativei locale, inexistenţa unor mecanisme de prelucrare a produselor animaliere, menţinerea în afara comunităţii a noilor veniţi (de obicei, turişti), imobilismul capitalului economic şi social (aşteptarea infuziei de capital „din afară”), decapitalizarea, lipsa încrederii, necunoaşterea unor modele de dezvoltare, neexploatarea unor modele de succes, climatul insuccesului, modelul fatalist, modul obstrucţionat de abordare a problemelor comunitare („există în măsura în care există cereri de la primărie”). Mihai Dumitru, cercetător ştiinţific, Institutul de Cercetare a Calităţii Vieţii, Academia Română, Bucureşti, a prezentat lucrarea Economie şi democraţie. România pe lungul drum al democratizării. În strânsă legătură cu prezentările anterioare, au fost puse în evidenţă principalele probleme şi disfuncţionalităţi ale tranziţiei economiei româneşti, în contextul încă tinerei democraţii româneşti. Întrebările adresate autorului au vizat previziunile pe termen scurt şi mediu asupra direcţiilor spre care se îndreaptă ţara noastră. Victor Mocanu, Preşedintele Asociaţiei de Asistenţă Socială, Republica Moldova şi Angela Mocanu au prezentat Restructurarea sistemului de sănătate al Moldovei: analiza opiniei publice. Răspunsurile au fost cumulate în perioada 2001–2003 şi s-au concentrat asupra implementării reformei în domeniul sănătăţii. Din păcate, această reformă, alături de altele prezentate succint de autor, a eşuat, 5 CONFERINŢA ANUALĂ – CLUJ, 7–8 MAI, 2004 387 acutizând probleme sociale cu care se confruntă populaţia. Comentariile aferente au fost extrem de animate, vizând în special comparabilitatea situaţiilor dintre România şi Republica Moldova. A urmat lucrarea extrem de interesantă prezentată de colegii de la Universitatea din Petroşani: prof. dr. Krausz Septimiu şi Stegar Irinel: Problema problemei sociale. Împreună cu lucrarea Protecţia socială de tip pasiv şi consecinţele aplicării ei în Valea Jiului, susţinută de Stegar Irinel, acest set a reprezentat o abordare sociologică asupra problemelor zonei Văii Jiului (de exemplu, infrastructura), comparativ cu cele specifice ariilor concrete investigate (de exemplu birocraţia sau rezistenţa la schimbare). Dr. Călina Ana Butiu, Universitatea „1 Decembrie” din Alba Iulia, a prezentat studiul Actori sociali ai bunăstării – o analiză comparativă a instituţiilor publice şi private din judeţul Alba. Cercetarea a fost realizată cu sprijinul Direcţiei de Dialog, Familie şi Solidaritate Socială, Alba Iulia, care a facilitat distribuirea a două tipuri de chestionare: unele adresate instituţiilor publice şi altele adresate organizaţiilor non-guvernamentale. S-a constatat, cu acest prilej, că ONG prezintă o mai mare diversitate de profesii exercitate, utilizează un număr mai mare de voluntari în desfăşurarea activităţii proprii şi dispun de mai multe acte care le reglementează funcţionarea. Dr. Luana Pop, Facultatea de Sociologie şi Asistenţă Socială, Universitatea din Bucureşti a prezentat lucrarea Feţe instituţionale ale tranziţiei. Importanţa unor modele sustenabile pentru perioada tranziţiei ridică problema identificării problemelor sociale ca răspuns, strategii de context. Majoritatea fenomenelor sociale în România au fost interpretate fie prin prisma politicului iremediabil coruptibil, fie prin prisma individului, purtător al mentalităţii comunităţii, ceea ce conduce la neresponsabilizarea individului. Ca o primă constatare, problemele sociale dispun de aceeaşi evoluţie în cadrul proceselor de constituţionalizare. Din păcate, majoritatea proceselor de instituţionalizare au fost pendulatorii în România. Un exemplu în acest sens l-ar putea constitui implementarea venitului minim garantat, respectiv, descentralizarea ajutorului social, realizată, iniţial, în lipsa unui cadru legislativ adecvat. Un alt exemplu în acelaşi sens îl constituie asigurările sociale din domeniul sănătăţii. Pendulările legislative, respectiv guvernamentale sau în alte cuvinte ciclurile instituţionale paralele ciclurilor electorale au condus la situaţia din anul 1999, când România a fost ţara cu cel mai mare număr de contribuţii sociale pe număr de locuitor. În acest context, singurul mod viabil de implementare a politicilor sociale în România îl reprezintă descentralizarea. Adiţional lucrărilor incluse în program, în cadrul secţiunii a mai fost prezentat studiul Calitatea vieţii în Municipiul Petroşani pe două dintre dimensiunile sale. Dr. Ioan Hirghiduş şi drd. Valentin Fulgar, Universitatea din Petroşani, au analizat nivelul auto-perceput al facilităţilor urbane oferite cetăţenilor care locuiesc în Petroşani. Principala concluzie a fost starea generală de degradare urbană, dublată de o proastă administrare din punct de vedere locativ. Criticile lucrării au vizat 388 VOICU, VONICA RĂDUŢIU, OANCEA-CUCU, CONSTANTINESCU 6 operaţionalizarea conceptului de „calitatea vieţii” şi selecţia indicatorilor utilizaţi în cadrul cercetării realizate. Dr. Maria Dan, Universitatea „Babeş-Bolyai”, Cluj Napoca, a prezentat studiul Probleme şi politici specifice pieţei muncii în judeţul Cluj. Lucrarea a analizat categoriile socioprofesionale, ratele de ocupare şi de şomaj înregistrate în judeţ. Comparativ cu celelalte judeţe, s-a considerat că judeţul Cluj prezintă aceleaşi caracteristici generale, dar structura demografică specifică a facilitat o mai bună structurare a ocupării. Discuţiile aferente au subliniat oportunităţile de angajare într-un oraş cu caracteristicile Clujului, atractivitatea pentru locuitorii judeţelor învecinate şi existenţa economiei subterane. Prof. dr. Dumitru Sandu, Facultatea de Sociologie şi Asistenţă Socială, Universitatea din Bucureşti, a prezentat lucrarea Cultură şi experienţă de migraţie în satele României. Textul propune o analiză a tipologiei culturale a satelor româneşti, prin prisma experienţei de migraţie internaţională a acestora. Tema, aflată în continuarea preocupărilor mai vechi ale autorului, aduce în prim-plan un element de originalitate, tocmai prin această tipologizare şi prin fundamentarea sa empirică. Cele şase tipuri de sate (cu cultură tradiţională, asociate cu izolarea, cu cultură de tip minoritar-religioasă, minoritar-etnică, modernă, de imigrare) sunt structurate în jurul unor criterii extrem de palpabile: diversitate etnico-religioasă, stoc de educaţie, grad de izolare, experienţă de migraţie internă. Ele constituie premisa unor modele de dezvoltare probabile diferite pentru localităţile din fiecare categorie în parte. SECŢIUNEA ACCESUL RURALULUI LA DEZVOLTAREA DURABILĂ OZANA OANCEA CUCU Reunind specialişti în sociologie rurală din nouă centre universitare şi de cercetare din ţară: Alba-Iulia, Braşov, Bucureşti, Cluj, Craiova, Iaşi, Oradea, Sibiu, şi Timişoara, secţiunea Accesul ruralului la dezvoltarea durabilă, moderată de prof. dr. Ilie Bădescu şi prof. dr. Vasile Miftode, a adus în prim-planul vieţii ştiinţifice multe dintre problemele de interes ale satului românesc actual. Comunicările acestei secţiuni au tratat atât aspecte concrete, legate de starea resurselor pragmatice (bunuri materiale, relaţii sociale), ori a celor ideatice (stocul de educaţie, mentalităţi, credinţe, temeri, speranţe) ale ruralului, cât şi aspecte legate de consecinţele pe care starea acestor resurse, dar şi o seamă de procese, precum mobilitatea socială, schimbarea socială ori globalizarea le au asupra configuraţiei actuale a satului şi, prin urmare, asupra şanselor sale de acces la dezvoltarea durabilă, din perspectiva integrării României în Uniunea Europeană. Comunicările prezentate au fost deosebit de diverse, atât în ceea ce priveşte tematica, cât şi în privinţa modalităţii de abordare: unele au avut un caracter 7 CONFERINŢA ANUALĂ – CLUJ, 7–8 MAI, 2004 389 preponderent teoretic, altele s-au axat pe studii comunitare calitative sau au avut la bază analize cantitative reprezentative la nivel naţional. În prima categorie ar putea fi integrate comunicarea Satul românesc şi disfuncţionalităţile integrării a prof. Traian Vedinaş de la Universitatea „Babeş- Bolyai” din Cluj-Napoca, precum şi comunicarea Cercetarea-intervenţie şi dezvoltarea cu finalitate socială a satului a conf. dr. Ion Ionescu, Catedra de sociologie a Universităţii „Al. I. Cuza” din Iaşi. Comunicarea domnului Traian Vedinaş a atras atenţia asupra câtorva dintre cele mai acute probleme legate de infrastructura şi geografia rurală actuală, probleme considerate a fi piedici reale în procesul de integrare europeană: rata extrem de scăzută a celor care au apelat la programele de dezvoltare finanţate de către Uniunea Europeană; gradul ridicat de dezinteres al sătenilor în privinţa modernizării, relevat de discrepanţa între interiorul modern al gospodăriilor ţărăneşti şi exteriorul lor primitiv; ignoranţa crescută în legătură cu dobândirea cunoştinţelor agricole moderne, accentuată, în cele din urmă, şi de dispariţia din rural a agronomilor; în fine, gradul scăzut de urbanizare, măsurat prin numărul mare al cătunelor neelectrificate, al drumurilor de pământ, precum şi al căilor de comunicaţie nemodernizate din rural. Dacă prezentarea profesorului T. Vedinaş a reprezentat o sintetizare a problemelor cu care se confruntă, în momentul de faţă, satul românesc, comunicarea conferenţiarului Ion Ionescu ar putea fi considerată o încercare de soluţionare a acestora. Folosind numeroase exemple din sociologia mondială de renume, Ion Ionescu a pledat, astfel, în comunicarea sa, pentru o dezvoltare cu finalitate socială a satului, bazată pe folosirea cercetării-intervenţie. În categoria comunicărilor care au avut la bază analize cantitative reprezentative la nivel naţional ar putea fi integrate: comunicarea Caracteristicile cultivării pământului în gospodăria rurală din regiunea economică a 6-a a prof. Gheorghe Şişeştean de la Universitatea din Oradea, comunicarea Mobilitatea socială în rural a doamnei Ioana Petre, cercetătoare la Institutul de Sociologie al Academiei Române, precum şi comunicarea Satul şi temerile sale a Ozanei Cucu-Oancea, cercetătoare la acelaşi Institut de Sociologie bucureştean. Parte a unei cercetări ample, comunicarea domnului G. Şişeştean a vizat, în special, problema caracteristicilor cultivării pământului din nordul Transilvaniei (regiunea economică a 6-a), zonă considerată a avea cea mai mare pondere de terenuri necultivate din ţară. Având la bază analize statistice riguroase, cercetarea a evidenţiat faptul că, în cea mai mare parte, sătenii din nordul Transilvaniei (şi nu numai) practică o agricultură de tip evantai (cultivă de toate pe suprafeţe mici), neproductivă la nivel european, care atrage după sine alterarea altor ramuri ale economiei ţărăneşti, cum ar fi zootehnia, ducând în cele din urmă la prăbuşirea, în cascade, a satului. Situaţia se prezintă însă şi mai alarmant, atunci când scăderea suprafeţei de pământ cultivat nu se asociază cu o creştere a unor elemente de economie alternative, cum ar fi creşterea turismului rural, modelul economic devenind cu totul nefuncţional. 390 VOICU, VONICA RĂDUŢIU, OANCEA-CUCU, CONSTANTINESCU 8 Având la bază datele rezultate în urma unei anchete CURS, efectuate pe un eşantion rural reprezentativ naţional de 15 791 de subiecţi, comunicarea doamnei Ioana Petre a demonstrat cu rigurozitate faptul că tendinţele de reducere a stocului de cunoaştere din comunităţile rurale (prin reducerea stocului de învăţământ) au condus şi la încetinirea semnificativă a ritmurilor şi proporţiilor proceselor de mobilitate socială, atât în plan intrageneraţional (de-a lungul carierei), cât şi în plan intergeneraţional. Parte a proiectului de amploare Raportul Dezvoltării Rurale, desfăşurat în cadrul Institutului de Sociologie al Academiei Române din Bucureşti, lucrarea prezentată de subsemnata a încercat, pe baza datelor unui sondaj CURS efectuat în iunie 2003, pe un eşantion reprezentativ la nivel de judeţ, cuprinzând 36 000 indivizi (17 000 indivizi în mediul rural), să surprindă şi să analizeze temerile care contribuie, în cea mai mare măsură, la generarea stării de spirit care domină astăzi mediul rural românesc, precum şi dinamica acestor temeri (fiind utilizate în analiză şi bazele de date ale Barometrelor de Opinie aplicate în România între anii 1995–2003). Concluzia care s-a desprins în urma acestei comunicări a pus în evidenţă faptul că, în momentul de faţă, teama de boală, împreună cu teama de preţuri, constituie temerile majore din mediul rural, contribuind, alături de pesimism şi insatisfacţia faţă de viaţă, la creionarea unei stări de spirit sumbre a satului românesc. Cele mai multe dintre comunicările de la această secţiune au avut însă ca obiect studii în care aspectul teoretic a fost dublat de o cercetare empirică a satului, fiind întreprinse studii de caz în comunităţile rurale Roşia Montană (Alba), Beiuş (Bihor), Acriş – Vama Buzăului (Braşov), Drăguş (Braşov), Rotbav (Braşov), Moţăţei (Dolj), Licurici (Gorj), Ciacova (Timiş), Şiuta (Vâlcea). O parte au vizat, cu precădere, aspecte sociale ale comunităţilor (reţele sociale, forme asociative, relaţia dintre instituţiile sociale şi familie, abandonul şcolar, reprezentări ale schimbării sociale), în timp ce o altă parte dintre acestea s-a axat, în principal, pe aspectele economice (diversificarea activităţilor neagricole, dezindustrializarea şi economia de subzistenţă, lipsa resurselor). Comunicarea Satul risipit de mondializare. Impactul psiho-social şi rezidenţial al proiectului Roşia Montană Gold Corporation a lui Mihai Pascaru de la Universitatea „1 Decembrie 1918” din Alba Iulia a adus în prim plan problema strămutării şi relocării populaţiei din zona Roşia Montană-Abrud-Câmpeni, apărută în urma derulării proiectului de exploatare la suprafaţă a zăcămintelor de aur şi argint. Comunicarea domnului M. Pascaru s-a axat pe analizarea consecinţelor psihosociale ale procesului de strămutare şi relocare a populaţiei Roşiei Montane. Punând faţă în faţă obiectivele proiectului Roşia Montană Gold Corporation cu rezultatele concrete ale unei anchete sociologice efectuate printre localnicii zonei de impact, în comunicarea domniei sale, M. Pascaru s-a oprit cu precădere asupra câtorva dintre cele mai importante consecinţe negative ale implementării proiectului: distrugerea ecosistemului, epuizarea zăcămintelor, polarizarea economică, acutizarea conflictelor la nivelul comunităţii, slăbirea şi chiar distrugerea unor elemente identitare. 9 CONFERINŢA ANUALĂ – CLUJ, 7–8 MAI, 2004 391 Plecând de la premisa că, în orice comunitate, instituţiile dominante influenţează exercitarea rolurilor conjugale în primii ani de căsnicie, domnul Dumitru Bâtar de la Facultatea de Ştiinţe a Universităţii „Lucian Blaga” din Sibiu a prezentat comunicarea Rolul instituţiilor sociale în adoptarea şi exercitarea rolurilor congjugale în familiile tinere din comunităţile rurale. Comunicarea a avut la bază cercetarea concretă a unui lot de familii tinere din mediul rural, efectuată prin intermediul interviului, istoriei de viaţă, precum şi a observaţiei participative. Analizând, cu precădere, funcţiile pe care le au familia de origine, biserica şi instituţiile economice în exercitarea rolurilor conjugale ale tinerilor din rural, cercetarea domnului D. Bâtar a arătat faptul că instituţiile economice sunt cele care influenţează, în cea mai mare măsură, modul în care se desfăşoară acestea, în vreme ce familia de origine şi biserica au o influenţă tot mai mică. Din păcate însă, pentru cele mai multe cupluri, instituţiile economice s-au dovedit a avea, mai degrabă, un rol negativ, captând întrega viaţă a acestora. Prin comunicarea Niculae Moromete, domnul Romulus Oprică, student în anul al IV-lea la Universitatea „Transilvania” din Braşov a adus în discuţie alte două probleme acute ale ruralului românesc: accesul anevoios la educaţie şi abandonul şcolar. Comunicarea Reprezentări ale schimbării sociale în mentalitatea rurală a Florenţei Stăvărache, cercetător la Departamentul de cercetări socioumane al Institutului de Istorie „G. Bariţ” din Cluj-Napoca, a avut la bază studiul-pilot al comunei Mociu. Deşi concluziile acestei cercetări exploratorii pilot se cer a fi testate şi validate prin cercetări viitoare mai extinse, comunicarea a pus în lumină câteva aspecte interesante, cu privire la mentalitatea rurală a schimbării: ţăranii sunt bucuroşi de retrocedarea pământurilor, dar nemulţumiţi de rentabilitatea scăzută a practicării agriculturii datorate fărâmiţării pământului, desfiinţării CAP, imposibilităţii de a ajunge la utilajele performante; sunt încrezători că intrarea în Uniunea Europeană va aduce o îmbunătăţire în ceea ce priveşte accesul la o agricultură modernă, dar în acelaşi timp speră că, odată integraţi în UE, preţul fondului funciar va creşte, iar ei se vor putea îmbogăţii vânzându-şi pământurile! Aşadar, în ceea ce priveşte starea agriculturii, cercetarea a relevat faptul că ţăranii au o atitudine întrucâtva contradictorie, ce trădează deruta perioadei de tranziţie în care încă trăiesc. Comunicarea Reţele sociale şi forme asociative comunitare ca bază a dezvoltării durabile. Cazul Drăguşului contemporan, a doamnei Codrina Şandru, lect. univ. la Universitatea „Transilvania” din Braşov, a adus, în fine, o notă de optimism în ceea ce priveşte potenţialul de dezvoltare a unor comunităţi din mediul rural românesc. Ideea de bază a acestei comunicări a fost aceea că dezvoltarea durabilă a comunităţilor nu se poate realiza fără implicarea comunităţilor înseşi, prin crearea de capacităţi comunitare durabile, cum ar fi, de pildă, crearea de asociaţii sau stimularea participării voluntare. Cercetarea întreprinsă în satul braşovean Drăguş, deşi a avut, mai degrabă, un caracter exploratoriu, a pus în 392 VOICU, VONICA RĂDUŢIU, OANCEA-CUCU, CONSTANTINESCU 10 lumină aspecte interesante şi îmbucurătoare în acelaşi timp cu privire la capacitatea de mobilizare a resurselor comunitare, fiind, astfel, identificate câteva componente ale vieţii colective prin care se poate defini potenţialul asociativ şi capacitatea comunităţi drăguşene de dezvoltare: vecinătatea, asociaţiile de petrecere a timpului liber, asociaţiile sportive, precum şi cele tradiţionale ale tinerilor, de Crăciun. Oarecum în acelaşi registru de idei s-a încadrat şi comunicarea Structuri economice şi sociale în mediul rural. Cercetare concretă în comuna Licurici, judeţul Gorj ai cărei protagonişti au fost Constantin Crăiţoiu, Laurenţiu Lazăr şi Adrian Otovescu de la Facultatea de Sociologie din Craiova. Cercetarea care a stat la baza acestei comunicări s-a realizat în paralel în două comunităţi rurale ale Olteniei: Licurici din judeţul Gorj şi Şuta din judeţul Vâlcea. Ideea de bază a cercetării a fost aceea de a demonstra că, deşi cele două comunităţi se aseamănă în foarte multe privinţe (sunt plasate în zone colinare, unde se cultivă viţă de vie şi pomi fructiferi şi se practică creşterea animalelor, sunt plasate în apropierea unor oraşe importante, nu au fost colectivizate ş.a.), modul diferit în care oamenii înţeleg schimbarea şi importanţa mobilizării întregii comunităţi în procesul de gestionare a resurselor face ca între cele două comunităţi să apară diferenţe semnificative, în privinţa perspectivelor de dezvoltare. Comunicarea Efectele dezindustrializării şi economia de subzistenţă în spaţiul de tranziţie rural-urban. Studiu de caz: Comuna Ciacova, judeţul Timiş, a domnului Marius Vasiluţă de la catedra de sociologie-antropologie a Universităţii din Timişoara s-a axat, în special, pe consecinţele negative pe care dezindustrializarea le-a avut în mediul rural asupra mentalităţii şi comportamentului economic şi cultural. O altă comunicare interesantă a fost şi cea a cercetătoarei Ana Bleahu de la Institutul de Cercetare a Calităţii Vieţii din Bucureşti, Diversificarea activităţilor neagricole la nivelul gospodăriei ţărăneşti în două sate din judeţele Braşov şi Dolj. Având la bază o cercetare iniţiată de Institutul englez de Resurse Naturale al Universităţii din Greenwich în trei ţări foste comuniste, România, Georgia şi Armenia, lucrarea doamnei Ana Bleahu a scos în evidenţă profilul activităţilor ne- agricole al gospodăriilor ţărăneşti de astăzi. În acest sens, s-au desprins următoarele caracteristici: sunt iniţiate de un număr redus de persoane, de regulă, de una singură; valorifică abilităţile şi cunoştinţele membrilor gospodăriei; sunt administrate, organizate şi coordonate în întregime de către membrii gospodăriei; au un nivel scăzut de investiţii; au un nivel scăzut al productivităţii; majoritate nu sunt înregistrate, nu se plătesc taxe sau impozite; nu au un plan de dezvoltare pe termen lung; majoritatea sunt sezoniere; ocupă doar parţial timpul de muncă al celor implicaţi; sunt strâns dependente de agricultură; raportul dintre inputuri/outputuri este foarte dificil de înregistrat şi cuantificat, deoarece implică schimbul de servicii între membrii comunităţii, relaţii de întrajutorare, barterul ş.a.. Studiul doamnei Bleahu a relevat faptul că, deşi ponderea populaţiei implicate astăzi în activităţile neagricole este aceeaşi cu cea înregistrată acum mai bine de 70 de ani, majoritatea gospodăriilor dezvoltă un portofoliu de activităţi complementare agriculturii, care de regulă, transcend graniţele gospodăriei, ale satului şi uneori ale ţării. 11 CONFERINŢA ANUALĂ – CLUJ, 7–8 MAI, 2004 393 Lucrările secţiunii Accesul ruralului la dezvoltarea durabilă s-au încheiat cu propunerea adresată de către domnul prof. dr. Ilie Bădescu specialiştilor în sociologie rurală prezenţi la congres de a participa la realizarea unui dicţionar inedit de sociologie rurală, care să faciliteze accesul cercetătorilor la studierea unui domeniu pe nedrept neglijat în ultimii ani. SECŢIUNEA DEMOGRAFIE ŞI MIGRAŢIE MONICA CONSTANTINESCU Secţiunea Demografie şi migraţie (moderatori: prof. dr. Vasile Gheţău, prof. dr. Traian Rotariu, secretar secţiune: lect. dr. Elmer Mezei) a Conferinţei Anuale a Asociaţiei Române de Sociologie şi a Asociaţiei Române de Promovare a Asistenţei Sociale a reunit un număr mare de prezentări (28 de materiale incluse în programul conferinţei), fără îndoială, dovadă a interesului sporit de care se bucură în rândul specialiştilor teme din spaţiul demografiei şi migraţiei şi a importanţei problematicii pe care cele două domenii le abordează, în contextul României contemporane. Complexitatea celor două domenii (demografie şi migraţie) a fost reflectată de diversitatea ridicată a subiectelor abordate de către participanţii la Conferinţă, impunând un caracter relativ eterogen lucrărilor secţiunii ca întreg, greu de cuprins într-o sinteză. În condiţiile diversităţii tematice amintite, limitările de timp inevitabil impuse de participarea numeroasă (aproximativ 10 minute pentru fiecare prezentare) au dat, mai degrabă, ocazia semnalării unor idei, modalităţi de abordare a unor probleme, preocupări contemporane, probleme de metodologie, aspecte teoretice interesante, decât unor discuţii aprofundate pe marginea unuia sau alteia dintre prezentări. În ansamblu, secţiunea a fost dominată de abordările demografice, un spaţiu important revenind unor teme ca: fertilitate, structura pe vârste a populaţiei, fenomenul de îmbătrânire a populaţiei, nivelul de instruire a populaţiei, comportamente premaritale şi maritale, structuri etnice şi confesionale, abordate fie global (nivel naţional), fie în perspectivă regională (perspectiva regiune istorică: Transilvania, Banat). A fost, de asemenea, abordată tema proiecţiilor demografice ale evoluţiei populaţiei României, tratată independent sau în legătură cu procese complexe, de tipul dezvoltare socială. Felul în care tehnologia sistemelor informaţionale geografice poate fi aplicată în studiul populaţiei din România a deschis o perspectivă interesantă asupra posibilităţilor de abordare a informaţiei sociodemografice rezultată din anchete, în relaţie cu spaţiul. Formele în care informaţia porneşte din mediul de cercetare către factorii de decizie în administraţie şi modalităţile în care comunicarea între 394 VOICU, VONICA RĂDUŢIU, OANCEA-CUCU, CONSTANTINESCU 12 cercetare şi alt tip de instituţii pentru care ar putea oferi date/analize se poate realiza/se realizează în termeni concreţi a constituit o altă temă de dezbatere. Tema migraţiei interne şi internaţionale a fost mai slab reprezentată în economia secţiunii. Noutatea unor procese ca migraţia dinspre urban spre rural sau migraţia internaţională, momentul de început al studiilor în domeniu (şi ne referim, în special, la migraţia internaţională) şi-a pus în mod firesc amprenta asupra discuţiilor. Marcate de inegalităţi din punctul de vedere al finalizării/scopului (materiale ipoteză, materiale pe o temă în lucru, materiale finalizate, materiale descriptive, materiale elaborate teoretic), prezentările au adus subiecte interesante de dezbatere, au semnalat interese de cercetare şi au constituit un bun prilej de cunoaştere profesională. Distribuirea anterioară desfăşurării Conferinţei a unui set cu textele/rezumatele prezentărilor ar fi facilitat poate, discuţiile şi ar fi constituit un punct mai bun de plecare în stabilirea legăturilor profesionale. Întâlnirea specialiştilor din domeniul demografiei, statisticii sociale, sociologiei a dat o notă aparte secţiunii, deschizând fiecăruia dintre participanţi oportunitatea unor colaborări interdisciplinare. Participarea din diferite arii geografice (inclusiv Republica Moldova) a adus un plus de interes lucrărilor, prin abordările la nivel regional, permiţând, în acelaşi timp, stabilirea de contacte între cei cu preocupări de cercetare comune. Interesul pentru demografie şi migraţie, reflectate în numărul ridicat al participanţilor la Secţiunea Demografie şi migraţie, în cadrul Conferinţei de la Cluj, a semnalat, o dată în plus, importanţa pe care specialiştii din spaţiul ştiinţelor sociale o acordă celor două domenii în dezvoltarea României sociale şi în drumul său spre integrarea europeană. 